‘ไทยพาณิชย์’รุก ขาย4กอง3หมื่นล.
บลจ.ไทยพาณิชย์ดูดเงินเข้ากองทุน ออก 4 กองทุนตราสารหนี้ ผสมฝากเงินต่างประเทศลงทุน 3 เดือน-1 ปี ผลตอบแทน 2.9-4% ต่อปี
2 ก.พ. 2555

บลจ.ไทยพาณิชย์ดูดเงินเข้ากองทุน ออก 4 กองทุนตราสารหนี้ ผสมฝากเงินต่างประเทศลงทุน 3 เดือน-1 ปี ผลตอบแทน 2.9-4% ต่อปี
นางโชติกา สวนานนท์ กรรม การผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างการเสนอขายกองทุนที่ลงทุนในตราสารหนี้ระยะสั้นอายุ 3 เดือน-1 ปี พร้อมกัน 4 กองทุน มูลค่ารวมกว่า 3 หมื่นล้านบาท คาดให้ผลตอบแทนสูงสุด 4.0% ต่อปี โดยจะเปิดขายถึงวันที่ 6 ก.พ. 2555 ลงทุนขั้นต่ำ 1 หมื่นบาท
กองทุนเปิดไทยพาณิชย์พันธ บัตรรัฐบาล 6M110 อายุ 6 เดือน คาดผลตอบแทนประมาณ 2.90% ต่อปี มีนโยบานลงทุนในตั๋วเงินคลังสัดส่วน 99.50% ส่วนที่เหลือลงทุนในเงินฝากออมทรัพย์ 
กองทุนเปิดไทยพาณิชย์ตราสารหนี้ 3M34 อายุ 3 เดือน คาดผลตอบแทนประมาณ 3.10% ต่อปี มีนโยบายลงทุนในพันธบัตรรัฐบาลไทยสัดส่วน 26% เงินฝากธนาคารต่างประเทศ 3 แห่งที่ได้รับการจัดอันดับความน่าเชื่อถือ F1 โดยฟิทช์ เรทติ้งส์ สัดส่วนลงทุนรวม 44.50% และตราสารหนี้ต่างประเทศที่ได้รับการจัดอันดับความน่าเชื่อถือ A-1 โดยสถาบันจัดอันดับสแตนดาร์ด แอนด์ พัวร์ (S&amp;P) สัดส่วนลงทุนรวม 25% ปิดความเสี่ยงจากอัตราแลกเปลี่ยนแล้ว
นอกจากนี้ ยังมีกองทุนเปิดไทยพาณิชย์ตราสารหนี้ 6M51 อายุ 6 เดือน คาดผลตอบแทนประมาณ 3.40% ต่อปี มีนโยบายลงทุนในพันธบัตรรัฐบาลไทยสัดส่วน 21% และลงทุนตราสารหนี้ต่างประเทศ 2 แห่ง ที่ได้รับการจัดอันดับความน่าเชื่อถือ A-1 โดย S&amp;P สัดส่วนลงทุนรวม 34.50% เงินฝากธนาคารต่างประเทศ 3 แห่งที่ได้รับการจัดอันดับความน่าเชื่อถือ F1 โดยฟิทช์ เรทติ้งส์ สัดส่วนลงทุนรวม 44.50% ปิดความเสี่ยงจากอัตราแลกเปลี่ยนแล้ว
กองทุนเปิดไทยพาณิชย์ตราสารหนี้ต่างประเทศ 1Y22 อายุ 1 ปี คาดผลตอบแทนประมาณ 4.0% ต่อปี มีนโยบายลงทุนในพันธบัตรรัฐบาลไทยสัดส่วน 4.40% ตราสารหนี้ต่างประเทศจำนวน 3 แห่งที่ได้รับการจัดอันดับความน่าเชื่อถือ A-1 (S&amp;P) / P-2 (มูดี้ส์) และ F2/F1 (ฟิทช์ เรทติ้งส์) และเงินฝากธนาคารต่างประเทศ 2 แห่งที่ได้รับการจัดอันดับความน่าเชื่อถือ F1 โดยฟิทช์ เรทติ้งส์ สัดส่วนลงทุนรวม 24.50% และได้ปิดความเสี่ยงจากอัตราแลกเปลี่ยนเรียบร้อยแล้ว